Ta yɨꞌɨ tuku uu taꞌan ñayɨvɨ cha‑ña‑suvi ñayɨvɨ judío kuu chiꞌin ñayɨvɨ kuaꞌan sakaꞌnu chii Ndyoo viko.
Ta ikuyatyin ñayɨvɨ yukuan chii Felipe,
ra‑ñuu Betsaida nuu ndyakañaꞌa ñuu Galilea,
ta ikaꞌan ndaꞌvi‑chi chii‑ra,
ta katyi‑chi:
—Rachaꞌnu,
kuñi‑ndi ndyeꞌe‑ndi chii Jesús.
Ta kuaꞌan Felipe,
ta ikaꞌan‑ra nuu Andrés,
ta nduꞌuvi taꞌan‑ra ichakaꞌan nuu Jesús.
Ta inakaꞌan Jesús,
ta katyi‑ra:
—Chakuachaa kuꞌva tyi kuasaꞌa Ndyoo cha‑ra‑kaꞌnu kuu yúꞌú,
Seꞌe Rayɨɨ Ra‑ityandaꞌa Ndyoo,
ta cha‑ndaa kaꞌín chii‑ndo tyi tatu nuu chɨtɨ,
makɨꞌvɨ‑chi tichi ñuꞌu ta matyaꞌyu‑chi,
nuu‑ñi‑chi kuakuu,
soko tatu kɨꞌvɨ‑chi tichi ñuꞌu ta kuatyaꞌyu‑chi,
kuaꞌa chɨtɨ kuakoo.
Ta ñayɨvɨ kuñi kundyakañaꞌa ñayɨ́vɨ́‑chi tañi kuꞌva kuñi maa‑chi,
kuakunaa‑chi.
Ta ñayɨvɨ chaꞌndya iñi ñayɨ́vɨ́‑chi nuu ñuꞌu ñayɨ́vɨ́,
kuakaku ñayɨ́vɨ́‑chi tyi kuañiꞌi‑chi ñayɨ́vɨ́ chaa cha‑mandɨꞌɨ.
Ta tatu iyo‑ndo kuñi saꞌa tyiñu nuí,
ñaꞌa‑ndo chaté.
Ta nuu kuakundyaí,
yukuan kuakundyaa ra‑saꞌa tyiñu nuí.
Ta tatu iyo‑ndo saꞌa tyiñu nuí,
kuasaꞌa Sutí cha‑ñayɨvɨ kaꞌnu kuu‑ndo.
Iꞌya vachi tuꞌun nuu ikaꞌan Jesús tyi kuakúú‑ra
’Ta vityin kuiꞌya loko kuñí.
¿Atu vaꞌa tatu kaꞌín tyeꞌen:
“Sutu,
sakaku chií kuꞌva kuandyeꞌí tundoꞌo iꞌya”?
Soko makuvi kaꞌín takuan tyi chakuenda tyiñu yukuan vachí.
Yukuan ta ikaꞌan‑ra chiꞌin Ndyoo,
ta katyi‑ra:
—¡Sutu,
saꞌa cha‑kaꞌnu ikuu sɨvun!
Yukuan ta ikaꞌan nuu ndusu ityi andɨvɨ,
ta katyi‑chi:
—Chaisaꞌí cha‑kaꞌnu ikuvi sɨví,
ta kuasaꞌa tukí inka ndoyo.
Ta ichiñisoꞌo ñayɨvɨ kuaꞌa kayuku yukuan cha‑ikuu,
ta kaꞌan‑chi tyi savi kaꞌan.
Ta ikaꞌan inka‑chi,
ta katyi‑chi:
—Nuu ángel inakaꞌan.
Ta inakaꞌan Jesús,
ta katyi‑ra:
—Ña‑suu chakatyi yúꞌú ta ikaꞌan ndusu iꞌya tyi chakatyi maa‑ndo ta ikaꞌan‑chi.
Ta vityin ichaa kuꞌva kuasakutuñi Ndyoo chii ñayɨvɨ iyo nuu ñuꞌu ñayɨ́vɨ́,
ta kuatava ñiꞌi‑ra chii Kuiꞌna,
ra‑ndyakañaꞌa nuu ñuꞌu ñayɨ́vɨ́.
Ta kuꞌva kuakutyaa ñayɨvɨ chií nuu krusi,
tandɨꞌɨ‑chi kuasaꞌí tyi kichi nuu ndyaí.
Ta ikaꞌan‑ra takuan tyi kuñi‑ra sakoto‑ra chii‑chi iso kuakúú‑ra.
Ta inakaꞌan ñayɨvɨ,
ta katyi‑chi:
—Ichiñisoꞌo‑ndi tañi kuꞌva kaꞌan ley Ndyoo tyi takuan‑ñi kuakoo Cristo iso kuaꞌan ñayɨ́vɨ́.
¿Ta naa kuenda kaꞌun tyi taꞌan‑chi kutyaa ñayɨvɨ chii Seꞌe Rayɨɨ Ra‑ityandaꞌa Ndyoo,
nuu krusi?
Ta,
¿yoo kuu Seꞌe Rayɨɨ Ra‑ityandaꞌa Ndyoo?
Yukuan ta ikaꞌan Jesús ta katyi‑ra:
—Ña‑kuaꞌa‑ka kɨvɨ ndyaa cha‑ndichin chiꞌin‑ndo,
ta kaka‑ndo kuꞌva chandyaa‑ka cha‑ndichin chiꞌin‑ndo tyi koto kuaa‑ndo tyi ñayɨvɨ chika nuu ñaa ña‑chito‑chi indya ityi kuaꞌan‑chi.
Ta kuꞌva chandyaa‑ka cha‑ndichin chiꞌin‑ndo,
chinu iñi‑ndo chii cha‑ndichin tyi takuan ta kuakuu‑ndo seꞌe cha‑ndichin.
Ta ikaꞌan Jesús tuꞌun takuan,
ta ikɨꞌvɨ xeꞌe‑ra chii‑chi ta ña‑indyeꞌe‑ka‑chi chii‑ra.